# Informations- og datasikkerhed

# Fortrolighedserklæring ved eksternt samarbejde

Med reference til gældende regler, herunder persondatalovgivningen vedr. håndtering af data, herunder persondata og personfølsomme data skal der udfyldes én fortrolighedserklæring for hver ekstern databehandler for at give adgang til Professionshøjskolen Absalon beskyttede systemer, herunder forskningsdatasystemer.

Grundlaget for fortrolighedserklæringen og kontaktperson, der er ansvarlig for samarbejdet, som denne fortrolighedserklæring vedrører. Grundlaget kan være et forskningsprojekt, en kontrakt eller anden form for aftale.

Anfør afdeling, grundlag og kontaktperson

|  |  |  |
| --- | --- | --- |
| **Afdeling** | **Grundlag (f.eks. navn på samarbejdsprojekt)** | **Absalon kontaktperson (navn og titel)** |
|  |  |  |

Undertegnede tiltræder herved nærværende fortrolighedserklæring, som følge af samarbejde med Professionshøjskolen Absalon. På denne baggrund får jeg adgang til begrænsede relevante data hos Professionshøjskolen Absalon.

|  |  |
| --- | --- |
| **Fulde navn** | **E-mail** |
|  |  |
| **Adresse** | **Postnummer** | **By** |
|  |  |  |
| **Evt. Firma** | **CVR** |
|  |  |

Undertegnede handler som databehandler alene efter instruks fra Professionshøjskolen Absalon, og undertegnede skal frit i fortrolighed kunne udveksle information og ideer med Professionshøjskolen Absalon, men disse må ikke bruges til formål uden for det konkrete samarbejde.

Undertegnede forpligter sig til at hemmeligholde alle former for information (dokumenter, tegninger, specifikationer, manualer, økonomiske oplysninger, ideer, opskrifter, designs, kundelister mv.), samt den viden, jeg i øvrigt har fået fra Professionshøjskolen Absalon, eller som jeg har fået kendskab til i forbindelse med samarbejdet, og som Professionshøjskolen Absalon ønsker hemmeligholdt.

Undertegnede forpligter sig til at opbevare fortroligt materiale forsvarligt, således at uvedkommende tredjemand ikke kommer i besiddelse af materialet. Efter samarbejdets ophør er jeg forpligtet til at returnere dokumenter mv., som tilhører Professionshøjskolen Absalon.

Der henvises til straffelovens § 152a om tavshedspligt og markedsføringslovens § 19 om erhvervshemmeligheder. Kopi af disse bestemmelser er vedlagt denne erklæring i bilag 2. Overtrædelse af reglerne eller af konkrete vilkår der er fastsat for adgangen vil medføre øjeblikkelig tilbagekaldelse af adgangen (lukning af forbindelser, spærring af adgangskoder m.v.). Undertegnede er i den forbindelse opmærksom på, at adgangen til it-netværket og it-systemerne er personlig.

Fortrolighedserklæringen er gældende under hele samarbejdsaftalens løbetid, samt i ubegrænset tid efter aftalens ophør. **Såfremt arbejdet kræver adgang til SecureNet, skal adgangen godkendes af Digitaliseringschefen.**


# Bilag 1

## Principper for eksterne databehandleres adgang til PROFESSIONSHØJSKOLEN ABSALON’s netværk

* Alle eksterne databehandlere skal underskrive en tro og love erklæring inden de gives adgang til PROFESSIONSHØJSKOLEN ABSALONs netværk.
* Eksterne databehandlere der gives adgang til PROFESSIONSHØJSKOLEN ABSALONs netværk tildeles et personligt login, som er personhenførbart, og ikke må deles med andre
* Alle konti til eksterne databehandlere er tidsbegrænsede i 3 måneder.
* Anvendes netværkstilsluttet udstyr, skal der være opmærksomhed på følgende:
	+ - * Vedhæftede filer i e-mails udgør en væsentlig sikkerhedsrisiko, da de kan indeholde skadevoldende kode, og eksterne konsulenter må derfor kun åbne vedhæftede filer fra en kendt afsender og afsendere der har et arbejdsbetinget ærinde.
			* Oplever den eksterne databehandler forhold som vurderes at kunne have betydning for sikkerheden skal kontaktpersonen i PROFESSIONSHØJSKOLEN ABSALON orienteres herom med det samme.

# Bilag 2

## Straffeloven

# LBK nr. 909 af 27/09/2005

§ 152. Den, som virker eller har virket i offentlig tjeneste eller hverv, og som uberettiget videregiver eller udnytter fortrolige oplysninger, hvortil den pågældende i den forbindelse har fået kendskab, straffes med bøde eller fængsel indtil 6 måneder.

Stk. 2. Begås det i stk. 1 nævnte forhold med forsæt til at skaffe sig eller andre uberettiget vinding, eller foreligger der i øvrigt særligt skærpende omstændigheder, kan straffen stige til fængsel indtil 2 år. Som særligt skærpende omstændighed anses navnlig tilfælde, hvor videregivelsen eller udnyttelsen er sket under sådanne omstændigheder, at det påfører andre en betydelig skade eller indebærer en særlig risiko herfor.

Stk. 3. En oplysning er fortrolig, når den ved lov eller anden gyldig bestemmelse er betegnet som sådan, eller når det i øvrigt er nødvendigt at hemmeligholde den for at varetage væsentlige hensyn til offentlige eller private interesser.

§ 152 a. Bestemmelsen i § 152 finder tilsvarende anvendelse på den, som i øvrigt er eller har været beskæftiget med opgaver, der udføres efter aftale med en offentlig myndighed. Det samme gælder den, som virker eller har virket ved telefonanlæg, der er anerkendt af det offentlige.

§ 152 b. Med samme straf som efter § 152 straffes den, som udøver eller har udøvet en virksomhed eller et erhverv i medfør af offentlig beskikkelse eller anerkendelse, og som uberettiget videregiver eller udnytter oplysninger, som er fortrolige af hensyn til private interesser, og hvortil den pågældende i den forbindelse har fået kendskab.

Stk. 2. Med samme straf som efter § 152 straffes endvidere den, som virker eller har virket som ansat ved De Europæiske Fællesskabers Statistiske Kontor, eller som arbejder eller har arbejdet i kontorets lokaler, og som uberettiget videregiver eller udnytter fortrolige statistiske oplysninger, hvortil den pågældende i den forbindelse har fået kendskab.

§ 152 c. Bestemmelserne i §§ 152-152 b gælder også for de pågældende personers medhjælpere.

§ 152 d. Bestemmelserne i §§ 152-152 c finder tilsvarende anvendelse på den, som uden at have medvirket til gerningen uberettiget skaffer sig eller udnytter oplysninger, der er fremkommet ved en sådan overtrædelse.

Stk. 2. Med samme straf straffes den, der uden at have medvirket til gerningen uberettiget videregiver oplysninger om enkeltpersoners rent private forhold, jf. forvaltningslovens § 28, stk. 1, som er fremkommet ved overtrædelse af §§ 152-152 c. Stk. 3. På samme måde straffes den, som uden at have medvirket til gerningen uberettiget videregiver oplysninger, der er fortrolige af hensyn til statens sikkerhed eller rigets forsvar.

§ 152 e. Bestemmelserne i §§ 152-152 d omfatter ikke tilfælde, hvor den pågældende:

1) er forpligtet til at videregive oplysningen eller

2) handler i berettiget varetagelse af åbenbar almeninteresse eller af eget eller andres tarv.

§ 152 f. Overtrædelse af §§ 152-152 d, hvorved der alene er krænket private interesser, er undergivet privat påtale.

Stk. 2. Offentlig påtale kan dog ske, når den forurettede anmoder herom.

## Lov om markedsføring

# LOV nr. 1389 af 21/12/2005

**Erhvervshemmeligheder og tekniske tegninger**

§ 19. Den, der er i tjeneste- eller samarbejdsforhold til en virksomhed eller udfører et hverv for denne, må ikke på utilbørlig måde skaffe sig eller forsøge at skaffe sig kendskab til eller rådighed over virksomhedens erhvervshemmeligheder.

Stk. 2. Har den pågældende fået kendskab til eller fået rådighed over virksomhedens erhvervshemmeligheder på retmæssig måde, må den pågældende ikke ubeføjet viderebringe eller benytte sådanne hemmeligheder. Forbuddet vedvarer i 3 år efter tjenesteforholdets, samarbejdsforholdets eller hvervets ophør.

Stk. 3. Reglerne i stk. 1 og 2 finder tilsvarende anvendelse på andre personer, der har lovlig adgang til virksomheden.

Stk. 4. Den, der i anledning af udførelsen af arbejde eller i øvrigt i erhvervsøjemed er blevet betroet tekniske tegninger, beskrivelser, opskrifter, modeller el.lign., må ikke ubeføjet benytte sådant materiale eller sætte andre i stand hertil.

Stk. 5. Erhvervsdrivende må ikke benytte en erhvervshemmelighed, såfremt kendskab til eller rådighed over den er opnået i strid med de ovenfor nævnte bestemmelser.